Suomen johtava asiantuntija Paulus Torkki valittiin LUTin ja Ekhvan yhteisprofessuuriin

Toukokuussa aloittava tuotantotalouden professori Paulus Torkki keskittyy työssään asiakaskeskeiseen Lean-johtamiseen. Käytännössä se tarkoittaa, että hän jalkautuu asiakkaiden ja hyvinvointipalveluiden ammattilaisten arkeen.

LUT-yliopiston ja Etelä-Karjalan hyvinvointialueen (Ekhva) yhteisprofessuuriin on valittu Suomen johtava hyvinvointipalveluiden kehittämisen asiantuntija Paulus Torkki. Hän siirtyy tehtävään Helsingin yliopistolta ja aloittaa työssään 18.5.2026.

Torkki toimii tehtävässään sekä LUTin professorina että Etelä-Karjalan hyvinvointialueen johtavana asiantuntijana. Painopiste on valmentavassa ja kestävän kehityksen mukaisessa johtamisessa.

-Hyvinvointipalveluiden kehittämisen ja tutkimuksen pitää tapahtua etulinjassa, siellä missä palvelu ja asiakkaat kohtaavat. Parhaat kehittämisideat tulevat usein ruohonjuuritasolta, Torkki sanoo.

Torkin työtä ohjaavat vastuullisuus, laatu ja kustannusvaikuttavuus. Lean-johtaminen tarkoittaa palveluiden jatkuvaa parantamista asiakkaan tarpeiden mukaisesti, arvoa tuottamattomien toimintojen poistamista sekä henkilöstön osallistamista kehittämiseen kaikilla organisaation tasoilla.

-Lean ymmärretään monesti väärin: sitä ei kannata sellaisenaan soveltaa julkisiin palveluihin. Leanin avulla voidaan kuitenkin tukea hyvinvointialan ammattilaisia esimerkiksi vahvistamalla heidän mahdollisuuksiaan oman työn kehittämiseen ja asiakaskeisyyteen, Torkki jatkaa.

Pitkä kokemus kehittämisestä ja vaikuttavuuden tutkimisesta

Paulus Torkki toimii hyvinvointialueella johtavana asiantuntijana, kun taas LUT-yliopistolla hänen tehtäviinsä kuuluvat tieteellinen tutkimus, tutkimusryhmän kokoaminen ja johtaminen, opetustehtävät sekä yhteiskunnallinen vuorovaikutus. Työpanos jakaantuu 60 prosenttia LUTille ja 40 prosenttia Ekhvalle.

-Paulus Torkin valinta vahvistaa erinomaisesti tuotantotalouden osaamistamme Lean-johtamisen alueella. Erityisesti Torkin pitkä kokemus terveydenhuollon prosessien kehittämisestä ja vaikuttavuuden tutkimisesta edistää professuurille asetettuja tavoitteita, kertoo tuotantotalouden osastonjohtaja Lea Hannola LUT-yliopistolta.

Torkin työnkuvaan kuuluvat hyvinvointialueen työntekijöiden valmentaminen sekä kehittämisprojektien suunnittelu, toteutus ja seurannan tuki. Lisäksi tehtävään valitulta odotetaan tukea Ekhvan projektitulosten julkaisemiseen tieteellisissä julkaisuissa.

-Olemme erityisen tyytyväisiä, että saimme joukkueeseemme valtakunnallisesti arvostetun tieteentekijän. Aina voidaan kysyä, mihin Ekhva tässä taloustilanteessa tarvitsee professuuria. Juuri nyt se on kuitenkin tarpeen, jotta saamme valmennusta ja näkemystä siitä, miten hoidamme lakisääteiset palvelut entistä pienemmällä rahoituksella ja henkilöstöllä laadukkaasti, Etelä‑Karjalan hyvinvointialueen vaikuttavuus‑ ja tietojohtaja Juuso Tamminen toteaa.

Professuurin haku päättyi lokakuussa. Hakijoita oli yhteensä 15.

Lisätietoja:

Lea Hannola, osastonjohtaja, LUT-yliopisto, Lea.Hannola@lut.fi, +358 40 822 3982

Juuso Tamminen, tieto- ja vaikuttavuusjohtaja, juuso.tamminen@ekhva.fi, +358401947370

Paulus Torkki.